2. ΑΠΟΦΑΣΗ ΕΘΝΙΚΗΣ ΕΠΙΤΡΟΠΗΣ ΤΗΛΕΠΙΚΟΙΝΩΝΙΩΝ ΚΑΙ ΤΑΧΥΔΡΟΜΕΙΩΝ (ΕΕΤΤ) Αριθ. 476/010 της 22 Απρ./27 Μαϊου 2008 (ΦΕΚ  Β΄976) Α) Ορισμός Εθνικής Χονδρικής Αγοράς Τερματισμού Κλήσεων προς τελικούς χρήστες στο Δημόσιο Τηλεφωνικό Δίκτυο της εταιρείας “ON TELECOMS Α.Ε.” σε σταθερή θέση, καθορισμός Επιχείρησης με Σημαντική Ισχύ στην εν λόγω Αγορά και Υποχρεώσεις αυτής Β) Τροποποίηση του Παραρτήματος Ι της υπ’ αριθμ. ΑΠ 406/34/11.10.2006 απόφασης της ΕΕΤΤ (ΦΕΚ 1669/Β/2006). (ΑΚΟΛΟΥΘΕΙ ΤΟ ΣΚΕΠΤΙΚΟ ΤΗΣ ΑΠΟΦΑΣΗΣ ΤΗΣ ΕΕΤΤ) Α. Εκδίδει την παρούσα απόφαση σύμφωνα με το, κοινοποιηθέν και εγκριθέν από την Ευρωπαϊκή Επιτροπή, Σχέδιο Μέτρων με το ακόλουθο περιεχόμενο: 22.Κ.α.2 Καταστατικές Διατάξεις Παρόχων Ι. Ορισμός Σχετικής Αγοράς Προϊόντων / Υπηρεσιών και Γεωγραφικών Αγορών: 1. Η ΕΕΤΤ ορίζει μία σχετική αγορά η οποία περιλαμβάνει τον χονδρικό τερματισμό κλήσεων προς τελικούς χρήστες στο δίκτυο της εταιρείας “ON Telecoms” που παρέχεται σε σταθερή θέση. 2. Το γεωγραφικό εύρος της ανωτέρω υπό Ι.1 σχετικής αγοράς είναι η Ελληνική Επικράτεια. II. Ορισμός Επιχειρήσεων με Σημαντική Ισχύ στην ως άνω Σχετική Αγορά («ΣΙΑ») 1. Η ΕΕΤΤ ορίζει την εταιρεία με την επωνυμία «On Telecoms Α.Ε.» (εφεξής On Telecoms), ως επιχείρηση με Σημαντική Ισχύ στη σχετική αγορά υπηρεσιών τερματισμού κλήσεων προς τελικούς χρήστες στο δίκτυο της.  ΙΙΙ. Κανονιστικές Υποχρεώσεις Η EETT επιβάλλει τις ακόλουθες Κανονιστικές Υποχρεώσεις στην εταιρεία “On Telecoms”, ως επιχείρηση με ΣΙΑ στην ανωτέρω ορισθείσα σχετική αγορά: i. Υποχρέωση χονδρικής παροχής τερματισμού κλήσεων  Με βάση την υποχρέωση παροχής χονδρικού τερματισμού, η εταιρεία On Telecoms φέρει ειδικότερα την ακόλουθη υποχρέωση: 1. Υποχρέωση παροχής υπηρεσιών τερματισμού κλήσεων για κλήσεις σε τελικούς χρήστες συμπεριλαμβανομένων των συστημάτων πληροφορικής και υποστήριξη πληροφορικής σε άλλους παρόχους δημόσιων τηλεφωνικών δικτύων.  ii. Υποχρέωση Αμεροληψίας (Μη Διακριτικής Μεταχείρισης)  Με βάση την υποχρέωση αμεροληψίας, η εταιρεία On Telecoms φέρει ειδικότερα τις ακόλουθες υποχρεώσεις: 1. Υποχρεούται να εφαρμόζει όμοιους όρους σε όμοιες περιπτώσεις σε όλες τις επιχειρήσεις στις οποίες παρέχει υπηρεσίες τερματισμού για κλήσεις σε τελικούς χρήστες και οφείλει να παρέχει στις εν λόγω επιχειρήσεις υπηρεσίες και πληροφορίες υπό τους ίδιους όρους και με την ίδια ποιότητα.  2. Ειδικότερα, η εταιρεία On Telecoms υποχρεούται να χρεώνει το ίδιο τέλος τερματισμού για κλήσεις σε τελικούς χρήστες σε όλους τους παρόχους που συνάπτει συμφωνίες διασύνδεσης για παροχή υπηρεσιών τερματισμού κλήσεων σε τελικούς χρήστες στο δίκτυο της.  iii. Υποχρέωση Διαφάνειας  Με βάση την υποχρέωση Διαφάνειας, η εταιρεία On Telecoms φέρει ειδικότερα τις ακόλουθες υποχρεώσεις: 1. Υποχρέωση να παρέχει άμεσα στην ΕΕΤΤ κάθε πληροφορία, συμπεριλαμβανομένων οικονομικών πληροφοριών αναφορικά με την διασύνδεση,  κατόπιν αιτιολογημένου αιτήματός της, και σύμφωνα με τα χρονοδιαγράμματα και το επίπεδο λεπτομέρειας που αναφέρονται στο σχετικό αίτημα της ΕΕΤΤ.  2. Υποχρέωση να δημοσιεύει και να κοινοποιεί τις προτεινόμενες χρεώσεις για την διασύνδεση σε κάθε διασυνδεμένο πάροχο καθώς και στην ΕΕΤΤ τουλάχιστον ένα (1) μήνα νωρίτερα από την εφαρμογή τους εκτός και εάν άλλως ορίζεται σε σχετική απόφαση της ΕΕΤΤ.  3. Υποχρέωση να δημοσιεύει στο δικτυακό της τόπο τις χονδρικές χρεώσεις τερματισμού της.  iv. Υποχρέωση ελέγχου τιμών Με βάση την υποχρέωση ελέγχου τιμών, η εταιρεία On Telecoms φέρει ειδικότερα τις ακόλουθες υποχρεώσεις: 1. Η On Telecoms υποχρεούται να εφαρμόσει τέλος τερματισμού κλήσεων στο δίκτυό της, το οποίο δεν θα υπερβαίνει τα 0,01131 €/λεπτό έως και 31.12.2008,  2. Την 1.1.2009 η On Telecoms θα έχει τέλος τερματισμού ίσο ή μικρότερο από την τιμή στόχου η οποία ισούται με 0,00849 €/λεπτό.  Στην περίπτωση όπου κατά τη διάρκεια του έτους 2008 τα αντίστοιχα τέλη τερματισμού του ΟΤΕ αυξηθούν πάνω από την τιμή στόχου, τότε η ΕΕΤΤ θα αναπροσαρμόσει την τιμή στόχου.  Η ΕΕΤΤ προκειμένου να ελέγξει την εφαρμογή της προτεινόμενης μεθοδολογίας ελέγχου τιμών θα προβαίνει σε τακτικούς ελέγχους των τελών για να διασφαλίζει ότι εφαρμόζονται οι μειώσεις τιμών και να παρέχει προειδοποίηση για οποιαδήποτε πιθανή αποτυχία συμμόρφωσης με τα βήματα της σταδιακής πορείας μείωσης (glide path). Σε αυτή τη βάση, η ΕΕΤΤ θα ζητά την υποβολή πληροφοριών από την εταιρεία On Telecoms σχετικά με τα στοιχεία πραγματικής κίνησης και εσόδων για τερματισμό κλήσεων σε τελικούς χρήστες προκειμένου να είναι σε θέση να υπολογίζει το πραγματικό (effective) τέλος τερματισμού στο δίκτυο της. Κατά τον έλεγχο της εφαρμογής της μεθοδολογίας ελέγχου τιμών η ΕΕΤΤ λαμβάνει υπόψη τα επιμέρους συστήματα χρέωσης που εφαρμόζει η On Telecoms, συμπεριλαμβανόμενης τυχόν εφαρμογής ελάχιστων χρεώσεων. Η On Telecoms υποχρεούται να υποβάλει στην ΕΕΤΤ, κατόπιν σχετικού αιτήματος, πλήρη στοιχεία για τον αποτελεσματικό έλεγχο από την ΕΕΤΤ της εφαρμογής της μεθοδολογίας ελέγχου τιμών. Η ΕΕΤΤ θα ζητά τα εν λόγω στοιχεία ανά τακτά χρονικά διαστήματα. (Μετά τη σελ. 656) Σελ. 657 Τεύχος     Σελ.      Καταστατικές Διατάξεις Παρόχων 22.Κ.α.2 Β. ( Τροποποιείται το Παράρτημα Ι της υπ’ αριθμ. ΑΠ 406/34/11.10.2006 απόφασης ΕΕΤΤ, ΦΕΚ Β΄1669, ανωτ. σελ. 554,273)  Γ. Η εταιρία On Telecoms, ως επιχείρηση με ΣΙΑ στην ανωτέρω ορισθείσα σχετική αγορά, υποχρεούται να εκπληρώνει όλες τις υποχρεώσεις που επιβάλλονται με την παρούσα σύμφωνα με τα αναφερόμενα στην κείμενη Εθνική και Ευρωπαϊκή νομοθεσία.  Δ. Από την έναρξη ισχύος της παρούσας απόφασης καταργείται κάθε άλλη γενική ή ειδική διάταξη απόφασης της ΕΕΤΤ, που αντίκειται στις διατάξεις της παρούσας ή κατά το μέρος που ρυθμίζει κατά διάφορο τρόπο θέματα που ρυθμίζονται από την παρούσα. Ε. Η απόφαση κοινοποιείται  α) στις εταιρείες ON TELECOMS Α.Ε. και WIND ΕΛΛΑΣ Τηλεπικοινωνίες ΑΕΒΕ και  β) στην Ευρωπαϊκή Επιτροπή, σύμφωνα με το άρθρο 16 του ν. 3431/2006.  Ε. Η ισχύς της παρούσας απόφασης άρχεται από τη δημοσίευσή της στην Εφημερίδα της Κυβερνήσεως.

[Source: greek_legal_code_raptarchis | Tokens: 5316]